Diari Oficial de la Generalitat Valenciana


Sumari del DOGV 5414, del 26-12-2006 (2006/14919)

ORDE de 28 de novembre de 2007, de la Conselleria de Benestar Social, per la qual es regulen i convoquen ajudes destinades a la realització de programes dirigits a la integració social dels immigrants per a l'exercici 2007.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5414

Data del DOGV
:   26-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14491


Data del document
:   28-11-2006

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * integració social
    * societat sense fins de lucre
    * ajuda pública
    * servei social
    * ajuda social
    * assistència social
    * suport econòmic
    * immigració

ORDE de 28 de novembre de 2007, de la Conselleria de Benestar Social, per la qual es regulen i convoquen ajudes destinades a la realització de programes dirigits a la integració social dels immigrants per a l'exercici 2007. [2006/14513]  
El paper de la Comunitat Valenciana, en matèria d'estrangeria, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu l'esmentada matèria. Per tant, l'actuació autonòmica queda circumscrita a l'exercici de les competències que, dins del respecte a la Constitució, ha assumit estatutàriament, i que incidint de manera indirecta en l'àmbit de l'estrangeria, tenen un marcat caràcter social. Així, l'article 49, apartats 24 i 27 de l'Estatut d'Autonomia de la Comunitat Valenciana atribuïx a la Generalitat la competència exclusiva sobre servicis socials i assistència social.  
Esta orde de convocatòria d'ajudes pretén implicar els agents socials, en la gestió i prestació de servicis, a fi de millorar la qualitat de vida de la població immigrant, reduir diferències entre ciutadans i, finalment, progressar en el procés d'integració social de la població immigrant en el si de la societat valenciana.  
Per tant, en virtut de les facultats conferides pel Decret 120/2003, pel qual s'aprova el Reglament Orgànic i Funcional de la Conselleria de Benestar Social, desenrotllat per l'Orde de 23 de juny del 2006, de la Conselleria de Benestar Social, que atribuïx a la Direcció General d'Immigració, òrgan directiu d'aquella, la funció de reforçar les polítiques del Consell en matèria d'integració de la immigració en els àmbits educatiu, laboral, sanitari i de vivenda i en compliment d'allò que s'ha estipulat en l'article 47.11 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i l'article 35 de la Llei 5/1983, de 30 de desembre, del Govern Valencià,  
ORDENE  
Article 1. Objecte  
L'objecte de la present orde és regular i convocar la concessió d'ajudes a entitats sense ànim de lucre de la Comunitat Valenciana, destinades a finançar programes dirigits a la integració social dels immigrants.  
Article 2. Programes objecte de les ajudes  
Seran objecte d'esta subvenció els programes d'intervenció social integral amb la població immigrant:  
1. Programes d'Informació, de Traducció, d'Assessorament, de Mediació, d'Integració i d'Orientació dels immigrants, especialment quant a sanitat, educació, vivenda i programes socials, laborals i formatius.  
2. Programes d'actuació amb jóvens immigrants des dels 16 als 25 anys.  
3. Programes d'allotjament i manutenció durant un període de temps limitat.  
Les subvencions aniran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de l'entitat, ni l'adquisició de material inventariable.  
En cap cas l'import de la subvenció podrà superar el cost total de l'activitat que ha de desenrotllar l'entitat beneficiària.  
Article 3. Entitats sol·licitants  
Podran sol·licitar les ajudes per a l'any 2007, les entitats sense ànim de lucre que tinguen seu social, desenrotllen les seues activitats a la Comunitat Valenciana i que estiguen legalment constituïdes i inscrites en el Registre General dels Titulars d'Activitats d'Acció Social en el dia de la publicació de l'Orde, i els programes i/o les actuacions de les quals es corresponguen amb els determinats en la present convocatòria.  
No podran obtindre la condició de beneficiaris de les ajudes les entitats en què concórreguen alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.   
Article 4. Obligacions de les entitats subvencionades  
Són obligacions de les entitats subvencionades les següents:  
1. Realitzar l'activitat que fonamenta la concessió de la subvenció al llarg del 2007.  
2. Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o gaudi de l'ajuda.   
3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
4. Comunicar a l'entitat concedent l'obtenció de subvencions o ajudes per a la mateixa finalitat, procedent de qualsevol administració o ens públic, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.  
5. Acreditar que amb anterioritat a dictar-se la proposta de resolució de concessió es trobava al corrent en el compliment de les seues obligacions tributàries i davant la Seguretat Social.  
6. No alterar la finalitat de les subvencions i complir les obligacions que establix la legislació vigent per als perceptors de fons públics.  
7. Facilitar la inspecció i el control de la Conselleria de Benestar Social, i en particular de la Direcció General d'Immigració, a fi de conéixer qualsevol aspecte de l'activitat objecte de la subvenció.  
8.Conservar els documents justificatius de l'aplicació dels fons rebuts, tot incloent-hi els documents electrònics, mentre que puguen ser objecte de les actuacions de comprovació i control.  
9. Deixar constància expressa de la condició de programa subvencionat per la Generalitat Valenciana en qualsevol relació amb tercers.  
10. Justificar les ajudes concedides en el termini màxim establit en la present orde i d'acord amb les instruccions que es dictaran a este efecte per la Direcció General d'Immigració.  
11. Presentar una memòria justificativa del programa realitzat, que expresse clarament el nombre de beneficiaris atesos, desagregats per sexe, així com l'avaluació dels resultats obtinguts respecte dels objectius plantejats en este programa.  
12. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.   
L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent i de forma especial en allò que disposa el Decret Legislatiu de 26 de juny de 1991, del Consell pel qual s'aprova el Text Refós de la Llei d'Hisenda Pública de la Generalitat.  
Article 5. Publicitat i difusió  
Seran obligacions de les entitats beneficiàries de les ajudes regulades en la present orde:  
1. Donar a conéixer de manera inequívoca que es tracta d'una acció subvencionada per la Direcció General d'Immigració, de la Conselleria de Benestar Social.  
2. Incorporar en tot el material imprés que es derive de les activitats objecte de la present orde, els logotips de la Generalitat.   
Article 6. Prioritats i criteris objectius de valoració  
Criteris de prioritat a tindre en compte per a la concessió de les ajudes públiques, per l'orde de jerarquia següent:  
. Programes d'allotjament i manutenció integral a immigrants en situació de vulnerabilitat que depén del nombre de places i la qualitat del servici en este tipus de programes.   
. Programes d'informació, de traducció, d'assessorament, de mediació, d'integració i d'orientació dels immigrants, així com els d'actuacions amb immigrants de 16 a 25 anys.  
Els criteris de valoració per a determinar l'import de les subvencions, seran els següents:  
. Programes subvencionats en l'exercici anterior en els quals siga convenient la seua continuïtat per raons socials i d'eficàcia.   
. El nombre de places i la qualitat del servici en els programes d'allotjament i manutenció integral.  
. El nombre d'usuaris i la qualitat del servici en els programes d'informació, de traducció, d'assessorament, de mediació, d'integració i d'orientació dels immigrants així com els d'actuacions amb immigrants de 16 a 25 anys.  
. Personal tècnic i experiència en la realització dels programes  
. Criteris tècnics quant a eficiència en l'execució dels programes.  
Article 7. Documentació que cal que aporten les entitats sol·licitants  
La sol·licitud, amb àmbit provincial, es presentarà en dos exemplars, segons model que figura en l'annex I i haurà d'estar degudament formalitzada i subscrita per qui detenta la representació de l'entitat, havent de coincidir el nom de l'entitat amb què figure en el CIF i acompanyada de la documentació següent:   
1. Programa per al qual se sol·licita la subvenció, segons la fitxa descriptiva de l'annex II.  
2. Projecte que permeta ampliar la informació reflectida en la fitxa descriptiva, en què es faça constar:  
. L'àmbit territorial del projecte i els objectius d'este.  
. El nombre dels beneficiaris del projecte.  
. El nombre de places d'allotjament de què disposa el recurs.   
. Experiència de l'entitat en la realització dels programes sol·licitats.   
. Els mitjans humans i els professionals amb què compte l'entitat per a la realització dels programes.  
. Memòria de qualitat del servici.  
. El pressupost dels programes, desglossat per conceptes.  
. Programes subvencionats en l'exercici anterior que coincidixen en l'objecte amb els sol·licitats en la present convocatòria.   
3. Fotocòpia compulsada del CIF de l'entitat sol·licitant per a aquelles entitats que hagen modificat este pel que fa a l'exercici anterior o que sol·liciten per primera vegada l'ajuda.  
4. Fitxa de manteniment de tercers, segons model de l'annex III, en què es farà constar el número de compte i el seu titular, que haurà de coincidir amb les dades del sol·licitant de la subvenció (annex I).  
Este document el presentaran només les entitats que hagen canviat de número de compte o d'entitat bancària respecte a l'exercici de l'any anterior o que sol·liciten per primera vegada.  
5. Fotocòpia de la resolució d'inscripció en el Registre d'Entitats corresponent.  
6. Acreditació de l'acompliment d'obligacions de reintegrament de subvencions per deutes amb l'administració, mitjançant declaració responsable.   
Si la sol·licitud no reunira els requisits exigits, o no s'acompanye la documentació que d'acord amb esta orde resulta exigible, es requerirà a l'entitat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistida la seua petició, prèvia resolució que haurà de ser dictada en els termes que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.  
Article 8. Lloc de Presentació  
1. Les sol·licituds d'ajuda previstes en esta orde de convocatòria, es presentaran, junt amb la documentació requerida, en la Direcció Territorial de la Conselleria de Benestar Social en cada una de les províncies on es pretenga prestar el servici per al qual se sol·licita la subvenció.   
2. Tot això, sense perjuí del que disposa l'art. 38.4 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Termini de Presentació  
El termini de presentació serà d'un mes comptador a partir de l'endemà de la publicació d'esta orde en el Diari Oficial de la Generalitat. Si en el mes de venciment no haguera dia equivalent a aquell en què comença el còmput, s'entendrà que el termini expira l'últim dia del mes, i quan l'últim dia de termini siga inhàbil, s'entendrà prorrogat al primer dia hàbil següent, tot això de conformitat amb el que disposa l'article 48 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.  
Article 10. Comissió d'Avaluació  
Per a la selecció dels programes que cal subvencionar es constituirà una Comissió d'Avaluació formada per:  
. Qui exercisca la Direcció d'Àrea de la Direcció General d'Immigració o persona en qui delegue.  
. Qui exercisca la Direcció de Servici d'Acció Social de les tres direccions territorials de Benestar Social o persona en qui deleguen  
. Un/a tècnic de la Direcció General d'Immigració, que actuarà com a secretari/a de la Comissió, amb veu i vot.  
El procediment de concessió de la subvenció serà el de concurrència competitiva, en aplicació dels criteris que s'indiquen en l'article 6 de la present orde.  
Article 11. Tramitació i resolució dels expedients   
Una vegada rebudes les sol·licituds, les direccions territorials de Benestar Social les verificaran, i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
La Comissió d'Avaluació establida en l'article 10 de la present orde, elevarà proposta motivada de resolució a la directora general d'Immigració, qui serà competent per a resoldre per delegació en virtut de Resolució de 30 de gener del 2001, de la consellera de Benestar Social, sobre delegació de l'exercici de competències en determinats òrgans de la Conselleria de Benestar Social (DOGV núm. 3.936 de 09.02.2001), tenint en compte els criteris de valoració de l'article 6.  
La Comissió d'Avaluació elaborarà una proposta de resolució en un període màxim de dos mesos, comptats des de l'endemà al termini de finalització per a la presentació de sol·licituds, i l'elevarà a la directora general d'Immigració per a la seua resolució, sent el termini màxim per a resoldre i notificar de tres mesos comptats des de la data en què es publique en el Diari Oficial de la Generalitat, resolució de la consellera de Benestar Social, per mitjà de la qual es faran públiques les línies pressupostàries que sufragaran estes ajudes així com els seus imports.  
Una vegada transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
La Resolució de concessió de les ajudes indicarà expressament el programa subvencionat, amb indicació de la quantia.  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Article 12. Recursos  
Les resolucions, expresses o presumptes, dictades pels òrgans competents de la Conselleria de Benestar Social posen fi a la via administrativa, i contra elles, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar potestativament, recurs de reposició davant del mateix òrgan que les ha dictades en el termini d'un mes, si l'acte fóra exprés, comptat des de l'endemà de la seua notificació, i de tres mesos si no ho fóra, comptats a partir de l'endemà a aquell en què es produïsca l'acte presumpte, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, o de sis mesos si l'acte fóra presumpte, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenients.  
Article 13. Dotació econòmica  
Les ajudes objecte d'esta convocatòria queden condicionades a l'existència de crèdit adequat i suficient en els pressupostos de la Generalitat, per a l'exercici 2007.  
A este efecte, es publicarà Resolució de la consellera de Benestar Social en el Diari Oficial de la Generalitat per mitjà de la qual es faran públiques les línies pressupostàries que sufragaran estes ajudes així com els seus imports.   
Article 14. Justificació i pagament de les subvencions  
Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà al que disposa l'article 47 bis del Text Refós de la Llei d'Hisenda Pública de la Generalitat en els següents termes i percentatges:  
a) S'anticiparà un 40% de l'import de la subvenció després de la concessió d'esta.  
b) Després de l'aportació i la comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà un segona bestreta la quantia de la qual ascendirà al 20% de l'import de la subvenció.  
c) La resta es lliurarà després de la justificació pel beneficiari de la totalitat del gasto objecte de la subvenció atorgada.  
No obstant això, i respectant els límits establits en l'art. 47 bis del Text Refós de la Llei d'Hisenda Pública de la Generalitat Valenciana, la resolució de concessió d'ajudes concretarà els percentatges que cal aplicar en cada un dels lliuraments.  
En el cas de bestretes de pagament i d'acord amb l'apartat 3, A), b), paràgraf segon de l'art. 47 bis del Text Refós de la Llei d'Hisenda Pública de la Generalitat Valenciana, no s'exigirà al beneficiari la constitució de garantia per les esmentades bestretes al ser els beneficiaris entitats sense ànim de lucre i tindre com a objecte l'ajuda o la subvenció el finançament de programes i/o activitats de servicis socials, sempre que l'import d'estes no excedisca de 90.151, 81 euros en el cas de finançar un sol programa, 150.253, 03 euros en el cas de finançar dos programes o 210.354, 24 euros en el cas de tres o més programes d'actuació.   
S'entenen per bestretes de pagament les quantitats lliurades al beneficiari abans de la justificació del gasto. Quan se superen estos imports s'hauran de constituir garanties per bestreta de conformitat amb el que establix l'art. 47 bis-2 d'esta norma i podran constituir-se per mitjà de pòlisses d'assegurament a càrrec de qualsevol entitat oficialment reconeguda en la quantia i forma que establix el títol II, capítol III del Reial Decret Legislatiu 2/2000 de 16 de juny, pel qual s'aprova el Text Refós de la Llei de Contractes de les Administracions Públiques, el títol II capítol III del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques i l'Orde de 14 de febrer de 1986 de la Conselleria d'Economia i Hisenda, procedint al seu depòsit en els servicis territorials de la Conselleria d'Economia, Hisenda i Ocupació de la província corresponent.  
Els gastos que cal justificar en les subvencions hauran de ser com a mínim, igual al gasto total estimat dels programes objecte de subvenció, i es correspondran sempre amb els continguts dels esmentats programes, i no seran admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.  
En cap cas, l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques, o entitats públiques o privades, o programa, o de qualsevol altra causa, supere el cost de l'activitat que ha de desenrotllar el beneficiari. En el cas que l'import de la subvenció supere el cost de l'activitat exercida, l'administració procedirà al reintegrament quant a l'excés, i a l'exigència de l'interés de demora des del moment del pagament de la subvenció.  
Excepcionalment, la Direcció General d'Immigració, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputable al beneficiari de la subvenció.  
El termini per a la justificació de les subvencions finalitzarà el 31 de gener del 2008 per mitjà de la presentació de la documentació acreditativa dels gastos realitzats per al compliment de l'activitat subvencionada.  
En tot cas, les entitats que resulten beneficiàries de les transferències corrents recollides en els apartats anteriors, fins al 31 de gener de l'exercici següent, hauran de justificar la totalitat del gasto anual objecte de la subvenció, moment a partir del qual es procedirà a la liquidació d'esta, de la qual podrà derivar-se una regularització, que implicarà l'exigència de reintegrament dels imports percebuts, en el cas que la justificació fóra insuficient.  
Així mateix hauran de presentar la Memòria descriptiva de l'execució dels programes subvencionats on s'incloga el nombre dels beneficiaris del programa desagregats per sexe, les actuacions realitzades, el grau de compliment de l'objectiu proposat, els materials emprats i totes aquelles altres dades que considere de rellevància.  
Si hi haguera professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent. Les factures acreditatives del gasto realitzat hauran de reunir els requisits recollits en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre del 2003).  
Article 15. Desistiment sense efecte o minoració de l'import de la subvenció i exigència de reintegraments d'imports indegudament percebuts  
Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la corresponent resolució per la qual es deleguen competències en matèria de contractació administrativa i gestió economicopressupostària.  
El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució, serà de tres mesos des del moment que s'incoe l'expedient de revocació o minoració, i si és el cas, reintegrament.  
Les quantitats que s'hagen de reintegrar tindran consideració d'ingrés de dret públic, als efectes del procediment aplicable per a la cobrança.  
Disposició addicional primera  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.  
Disposició addicional segona  
S'autoritza la directora general d'Immigració a dictar totes les instruccions que siguen necessàries en desplegament de la present orde.  
Disposició addicional tercera  
La Conselleria de Benestar Social no assumirà obligacions que es deriven de la relació laboral del personal dels centres o els servicis subvencionats, sinó que seran els titulars d'estos qui respondran amb caràcter exclusiu.  
Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.  
Disposició final primera  
La present Orde entrarà en vigor l'endemà de la seua publicació en el Diari Oficial de la Generalitat.  
Disposició final segona  
Contra les bases de la present convocatòria, es podrà interposar potestativament recurs de reposició davant del mateix òrgan que l'ha dictat en el termini d'un mes comptat des de l'endemà a la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.   
València, 28 de novembre de 2007   
La consellera de Benestar Social  
ALICIA DE MIGUEL GARCÍA